b"\n_START_ARTICLE_\nMga lalawigan ng Hapon\n_START_PARAGRAPH_\nBago ipinatupad ang kasalukuyang sistemang prepektura, ang mga pulo ng Hapon ay hinati sa ilanpung kuni (\xe5\x9b\xbd, bansa), na karaniwang isinasalin bilang lalawigan.\xc2\xa0Ang bawat lalawigan\xc2\xa0ay hinati naman sa mga gun (\xe9\x83\xa1, distrito, dating pangalan\xc2\xa0k\xc5\x8dri).\n_START_SECTION_\nKasaysayan\n_START_PARAGRAPH_\nAng mga lalawigan ay unang nilikha alinsunod sa sistemang\xc2\xa0Ritsury\xc5\x8d bilang parehong dibisyong administratibo at rehiyong heograpiko._NEWLINE_Subalit, sa huling bahagi ng panahong Muromachi, dahan-dahang pumalit sa kanilang tungkulin ang mga dominyo ng mga sengoku-daimyo.\xc2\xa0Sa ilalim ng pamumuno ni Toyotomi Hideyoshi, idinagdag ang mga lalawigan bilang pangunahing lokal na dibisyong administratibo. Pinalago ang mga lupain ng mga lokal na daimyo.\n_START_SECTION_\nPanahong Edo\n_START_PARAGRAPH_\nSa panahong Edo, nakilala ang mga lupain ng mga daimyo bilang mga han. Lumikha ng sistemang komplementaryo ang mga lalawigang imperyal at dominyong shogunal. Halimbawa,\xc2\xa0noong inutusan ng shogun ang mga daimyo na gumawa ng senso o gumawa ng mga mapa, inayos ang naging likha ayon sa mga hangganan ng mga lalawiganing kuni.\n_START_SECTION_\nPanahong Meiji\n_START_PARAGRAPH_\nSa pagpapanunumbalik ng Meiji, isinabatas ang mga han\xc2\xa0bilang dibisyong pampamahalaan sa sistemang\xc2\xa0fuhanken sanchisei, ngunit dahan-dahang pinalitan ng mga prepektura mula 1868 hanggang 1871 (tinawag na\xc2\xa0fu ang mga prepekturang urban\xc2\xa0at\xc2\xa0ken mga prepekturang rural). Hindi tinanggal ang mga lalawigan bilang bahagi ng sistema ng adres, kundi, sa kabaligtaran, idinagdag. Noong 1871, umabot sa 304 ang bilang ng mga prepektura, habang 68 lamang ang mga lalawigan, hindi kasama ang Hokkaid\xc5\x8d o ang Kapuluan ng Ryukyu. Hindi lamang naging magulo ang mga hangganan ng napakaraming mga prepektura, kundi hindi rin nagtugma sa mga hangganan ng mga lalawigan. Ipinagsama ang ilang mga prepektura upang bawasan ang bilang sa 37 pagdating ng 1881, at ilan naman ang hinati para bumuo ng 45 noong 1885. Nagdulot ang pagdagdag sa Hokkaid\xc5\x8d at Okinawa sa kabuuang 47 prepektura._NEWLINE_Iniuri ang mga lalawigan sa\xc2\xa0Kinai (sa loob ng kabisera), at pito o walong d\xc5\x8d\xc2\xa0(ruta, o sirkito), na sa kabuuan ay kilala bilang\xc2\xa0goki shichid\xc5\x8d. Subalit, hindi dapat maipagpalit sa kontekstong ito ang\xc2\xa0d\xc5\x8d\xc2\xa0sa mga linya ng trapiko sa kasalukuyan, tulad ng T\xc5\x8dkaid\xc5\x8d mula Tokyo hanggang Kyoto o Kobe. Hindi rin dapat maipagpalit ang\xc2\xa0Hokkaid\xc5\x8d sa kontekstong ito sa Prepektura ng Hokkaid\xc5\x8d, bagama't iisa lamang ang lupaing sinasakupan nito."